CELEX: 62021TN0313
Language: ro
Date: 2021-06-03 00:00:00
Title: Cauza T-313/21: Acțiune introdusă la 3 iunie 2021 – SAS Cargo Group și alții/Comisia Europeană

19.7.2021   
            
            
               RO
            
            
               Jurnalul Oficial al Uniunii Europene
            
            
               C 289/49
            
         
      Acțiune introdusă la 3 iunie 2021 – SAS Cargo Group și alții/Comisia Europeană
      (Cauza T-313/21)
      (2021/C 289/66)
      Limba de procedură: engleza
      
         Părțile
      
      
         Reclamante: SAS Cargo Group A/S (Kastrup, Danemarca), Scandinavian Airlines System Denmark-Norway-Sweden (Stockholm, Suedia), SAS AB (Stockholm) (reprezentanți: B. Creve, M. Kofmann, J. Killick și G. Forwood, avocați)
      
         Pârâtă: Comisia Europeană
      
         Concluziile
      
      Reclamantele solicită Tribunalului:
      
                  —
               
               
                  Obligarea Uniunii Europene, reprezentată de Comisia Europeană:
                  
                              a)
                           
                           
                              la plata către reclamante a unei despăgubiri în cuantum de 14 438 793,21 euro pentru prejudiciul cauzat de neplata de către Comisie a cuantumului corect al dobânzilor la amenda rambursată pentru perioada cuprinsă între 15 februarie 2011 și 8 martie 2016, conform articolului 266 primul paragraf TFUE, în conformitate cu Hotărârea din 16 decembrie 2015, SAS Cargo Group A/S și alții/Comisia (Case T-56/11) sau, în caz contrar, o despăgubire pentru perioada și la o rată a dobânzii pe care Tribunalul le consideră adecvate;
                           
                        
                              b)
                           
                           
                              la plata către reclamante a dobânzilor la rata stabilită de Banca Centrală Europeană (BCE) pentru principalele sale operațiuni de refinanțare, majorată cu 3,5 puncte procentuale, la despăgubirea menționată la litera a), începând cu data de 8 martie 2016 și până la plata integrală, dobânda fiind simplă până la data de 4 februarie 2021 și compusă de la data de 5 februarie 2021, sau, în caz contrar, la plata dobânzilor la despăgubirea menționată la litera a), pentru perioada, la o rată a dobânzii și potrivit metodei de calcul (simple sau compuse) pe care Tribunalul le consideră adecvate.
                           
                        
            
                  —
               
               
                  Anularea Deciziei Comisiei Europene din 25 martie 2021 de respingere a cererii reclamantelor de despăgubire pentru prejudicii extracontractuale.
               
            
                  —
               
               
                  Obligarea Comisiei Europene la plata cheltuielilor de judecată.
               
            
         Motivele și principalele argumente
      
      În susținerea acțiunii în despăgubire, reclamantele invocă un singur motiv, arătând că Comisia nu le-a plătit cuantumul corect al dobânzilor ca urmare a anulării Deciziei C(2010) 7694 final a Comisiei din 9 noiembrie 2010 privind o procedură în temeiul articolului 101 TFUE, al articolului 53 din Acordul privind SEE și al articolului 8 din Acordul între Comunitatea Europeană și Confederația Elvețiană privind transportul aerian (cazul A.39258 – Transport aerian de mărfuri).
      În susținerea acțiunii în anulare, reclamantele invocă două motive:
      
                  1.
               
               
                  Primul motiv, întemeiat pe susținerea că decizia atacată este afectată de o eroare de drept prin aceea că a stabilit că cererea reclamantelor privind răspunderea extracontractuală în temeiul articolului 340 TFUE era prescrisă conform articolului 46 din statut.
               
            
                  2.
               
               
                  Al doilea motiv, întemeiat pe susținerea că decizia atacată este afectată de o eroare de drept prin aceea că s-a întemeiat pe articolul 85a alineatul (2) din Regulamentul nr. 2342/2002 pentru a respinge cererea de despăgubire a reclamantelor, în condițiile în care (i) Regulamentul nr. 2342/2002 nu era aplicabil la momentul relevant, iar (ii) conformitatea cu articolul 90 din Regulamentul nr. 1268/2012 [și mutatis mutandis cu articolul 85a alineatul (2) din Regulamentul nr. 2342/2002] nu scutește Comisia de obligația sa de a plăti dobânzi moratorii în conformitate cu articolul 266 primul paragraf TFUE.